秦淮
作者：范成大
朝代：宋

paragraphs: 祖龍驅羣龍，疏此萬丈溝。
雨工戀故棲，十步九回頭。
至今秦淮曲，蜿若春蛇遊。
舟師厭回互，歎息倚柂樓。
維昔東巡初，八極圍寸眸。
天端有佳氣，鬰鬰東南浮。
卜云當興王，在後五百秋。
叱咤召六丁，慘淡風雲愁。
鑿渠斷地脈，自謂神與謀。
乾坤有端倪，已露不可收。
大帝開吳天，定鼎臨江陬。
融融秣陵日，始照十二斿。
經營暨六代，茲地稱神州。
乃知歷數定，昧者徒私憂。
茲事故老傳，未知信然不。
姑置勿重陳，作詩歎遲留。